SL Uradni list Evropske unije C 320/27

Objava vloge za spremembo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 320/14

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjave o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9

„CASTELMAGNO“

št. ES: IT-PDO-0217-0006-17.03.2006

ZGO ( ) ZOP ( X )

1. Spremenjena postavka v specifikaciji proizvoda:

—  Ime proizvoda —  Opis proizvoda —  Geografsko območje — Dokazilo o poreklu — Metoda pridobivanja —  Povezava — Označevanje —  Nacionalne zahteve —  Drugo [navedite]

2. Vrsta spremembe:

—  Sprememba enotnega dokumenta ali povzetka — Sprememba specifikacije registrirane ZOP ali ZGO, za katero še nista bila objavljena enotni dokument ali povzetek —  Sprememba specifikacije, ki ne zahteva spremembe objavljenega enotnega dokumenta (člen 9(3) Uredbe (ES) št. 510/2006) —  Začasna sprememba specifikacije zaradi uvedbe obveznih sanitarnih ali fitosanitarnih ukrepov s strani javnih organov (člen 9(4) Uredbe (ES) št. 510/2006)

3. Sprememba(-e):

3.1 Dokazilo o poreklu:

Priložene so bile informacije o sledljivosti proizvoda, ki v prejšnji specifikaciji niso bile navedene.

3.2 Metoda pridobivanja:

Določen je odstotni delež ovčjega in/ali kozjega mleka, ki se ga lahko doda surovemu kravjemu mleku za pripravo sira.

Opredeljene so genetske vrste goveda, katerih mleko se uporablja za proizvodnjo sira „Castelmagno“.

Dodana je navedba krme in prepovedanih krmil ter krmil, ki se uporabljajo kot dodatek k dnevnemu obroku.

Določeno je, da mora mleko izhajati iz največ štirih zaporednih molž.

Podrobno je opisana metoda proizvodnje sira „Castelmagno“, kot se prenaša s tradicijo.

Opisana je metoda proizvodnje sira „Castelmagno“ z dodatno oznako „di alpeggio“.

Določeno je, da se lahko v masi zaradi luknjanja sirov po tradicionalni metodi (ročno z dolgimi železnimi palicami) pojavijo modro zelenkaste žilice, kar je lastnost, ki je bila vedno navedena v specifikaciji.

Prav tako je določeno, da se lahko siri med zorenjem krtačijo in/ali umivajo z naravnimi proizvodi brez neposrednega barvnega učinka, da se prepreči razvoj nezaželene plesni in grinj.

3.3 Označevanje:

Podrobno je opisana označba porekla, s katero se med oblikovanjem opremi sir.

Določeno je, da se lahko pri siru „Castelmagno“, ki se v celoti proizvaja na nadmorski višini nad 600 metrov, na etiketo doda tudi napis „prodotto della montagna“.

Določena je bila oznaka skladnosti, ki se imenuje „sventolina“ in se pred dajanjem proizvoda na trg namesti na stran, kjer je tudi označba porekla. Opisane so mere in barve obeh oznak sventolina, na katerih je dodatni napis „prodotto della montagna“ ali „di alpeggio“.

Navedeni so pogoji za prodajo sira: prodaja se lahko v celem kosu, razrezan, po kosih ali predpakiran.

POVZETEK

UREDBA SVETA (ES) št. 510/2006

„CASTELMAGNO“

št. ES: IT-PDO-0217-0006-17.03.2006

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle politiche agricole e forestali Naslov: Via XX Settembre 20 00187 Roma RM ITALIA Tel. +39 0646655106 Faks +39 0646655306 E-naslov: saco7@politicheagricole.it

2. Vlagatelj:

Naziv: Consorzio per la Tutela del Formaggio Castelmagno Naslov: Piazza Caduti 1 12020 Castelmagno (Cuneo) CN ITALIA Tel. +39 0171986148 Faks +39 0171986148 E-naslov: — Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.3 – Siri

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime:

„Castelmagno“

4.2 Opis:

Sir iz surovega kravjega mleka, ki se mu lahko doda ovčje in/ali kozje mleko v odstotnem deležu najmanj 5 % in največ 20 %. Populacija goveda mora pripadati genetskim vrstam Barà Pustertaler, Bruna, Pezzata Rossa d'Oropa, Pezzata Rossa, Montbeliard, Grigio Alpina, Piemontese, Valdostana in njihovim križancem.

Lastnosti proizvoda z zaščiteno označbo porekla, ki se razvijejo po najkrajšem obdobju zorenja (60 dni), so: valjasta oblika z ravnimi ploskvami premera med 15 in 25 cm. Obod meri med 12 in 20 cm. Teža je med 2 in 7 kg. Gre za sir iz sirotke, stisnjen v poltrdo maso, ki se proizvaja celo leto, razen vrste „di alpeggio“, ki se proizvaja samo v obdobju med majem in oktobrom. Skorja ni užitna in je tanka, rdečkasto rumene barve, gladka in na začetku zorenja pogosto trda in enakomerna; v postopku zorenja pa postane temnejša, se odebeli in postane hrapava. Masa je na začetku zorenja biserno ali slonokoščeno bele barve, nato pa med zorenjem pridobi rumeno oker barvo in občasno modro zelenkaste žilice v notranjosti, ki nastanejo tudi zaradi luknjanja sirov po tradicionalni metodi (ročno z dolgimi železnimi palicami). Struktura sira je na začetku zorenja krhka, med zorenjem pa postane trdnejša. Okus je na začetku zorenja rahel, nežen in zmerno slan, po zorenju pa je bolj izrazit.

Najmanjši odstotek maščobe v suhi snovi je 34 %.

Sir se lahko prodaja v celem kosu ali razrezan, po kosih ali predpakiran. Postopki rezanja in predpakiranja lahko potekajo zunaj geografskega območja proizvodnje.

4.3 Geografsko območje:

Proizvodnja in zorenje sira „Castelmagno“ morata potekati na upravnem ozemlju občin Castelmagno, Pradleves in Monterosso Grana v pokrajini Cuneo.

4.4 Dokazilo o poreklu:

Vsako stopnjo v proizvodnem procesu je treba nadzorovati, kar se doseže z beleženjem vhodnih in izhodnih proizvodov na vsaki stopnji. Na ta način in z vpisovanjem rejcev, proizvajalcev/zorilcev ter izvajalcev pakiranja in rezanja sira v registre, ki so bili vzpostavljeni v ta namen in jih vodi nadzorni organ, ter z vodenjem registrov proizvodnje in pakiranja in prijavljanjem proizvedenih količin pri nadzornem organu se zagotavljata sledljivost in identifikacija proizvoda (od začetka do konca proizvodne verige). Poleg tega je treba s funkcionalnim preverjanjem nadzorovati količino proizvedenega mleka ter krave in ovce/koze, od katerih izhajajo surovine. Vedno je treba zagotoviti tehnično dokumentacijo za sirišče in navesti uporabljeno serijo. Vsak mesec je treba prijaviti tudi število proizvedenih sirov. V primeru sira „Castelmagno“ z dodatno oznako „di alpeggio“ morajo biti na posebnem seznamu pri nadzornem organu vpisana zemljišča, na katerih se pasejo živali. Glede na ta zemljišča se določi največja količina proizvedenega mleka na živalsko vrsto, kar se upošteva pri izdaji dovoljenja za označevanje. Oceno največjega potenciala pašnega območja v litrih mleka je treba opraviti ob upoštevanju sestave rastja, časa uporabe, vrste živali in obremenitve, ki jo povzročajo. Poleg tega je treba pri nadzornemu organu vsako leto prijaviti začetek in konec paše, pri čemer mora ta organ nadzorovati planinske pašnike. Ta organ nadzoruje vse fizične ali pravne osebe, vpisane v zadevne registre, kot je predvideno v proizvodni specifikaciji in programu nadzora.

Zahtevani pogoji zadevajo strukture, namenjene proizvodnji mleka ter njegovi predelavi in zorenju. Hlevi, kjer se pridobiva mleko, morajo biti registrirani v skladu z veljavno zakonodajo, obrati za predelavo morajo imeti žig EES (bollo CEE), podjetja, ki izvajajo neposredno prodajo, pa ustrezno sanitarno dovoljenje, izdano na podlagi veljavne nacionalne zakonodaje.

Vsako gospodarstvo mora vsakega desetega v mesecu pri nadzornem organu prijaviti število proizvedenih ali zrelih sirov.

4.5 Metoda pridobivanja:

Krave, ki dajejo mleko za proizvod z zaščiteno označbo porekla, je treba molsti največ dvakrat na dan. Prepovedana je uporaba mleka, ki se hrani več kot dva dni, kar je enakovredno štirim zaporednim molžam. Kar zadeva upravljanje kmetij, je molzni cikel krav prepovedan zunaj običajnega območja proizvodnje, razen živali, ki pripadajo planšarjem. Osnovno prehrano goveda ter po potrebi ovc in koz morajo sestavljati zelena ali suha krma iz travnikov in pašnikov ter seno iz pašnikov z raznoliko vegetacijo, zlasti z ozemelj občin Castelmagno, Pradleves in Monterosso Grana. Uporaba koruzne silaže je prepovedana. Krmo, ki je dodatek k dnevnemu obroku, morajo sestavljati žita, stročnice, mineralne soli in vitamini, ki jih dovoljujejo veljavni zakoni. Hladno shranjevanje mleka z namenom začasnega skladiščenja je dovoljeno, če temperatura ni nižja od 6 °C. Mleko je treba po morebitnem odstranjevanju smetane z napravo za posnemanje ogreti na temperaturo od 30 do 38 °C. Pasterizacija in toplotna obdelava mleka ter uporaba fermentov so prepovedane. Mleko se sesiri pri temperaturi med 30 in 38 °C v času od 30 do 90 minut na podlagi tekočega telečjega sirišča (ki vsebuje vsaj 70 % himozina). V kotlih se masa 10 do 15 minut neprekinjeno meša. Nato se pusti, da se tako razdrobljeno sesirjeno mleko sesede na dno kotla ali pa se kotel izprazni. Sesirjeno mleko se pusti počivati vsaj 18 ur; lahko se znova ohladi. Po 18 urah se sesirjeno mleko vlije v posode in za 2 do 4 dni potopi v sirotko iz prejšnjih postopkov, s čimer se doseže pravilna fermentacija. Nato se zdrobi in fino seseklja, ponovno zmeša in soli. Nato se maso zavije v platno iz rastlinskega ali sintetičnega materiala in vnese v kalupe za odcejanje sira („fascelle“), ki so leseni ali iz drugega ustreznega materiala, kjer ostane vsaj en dan in kjer se ga ročno ali mehansko stiska. Naknadno soljenje suhega sira je dovoljeno, da se zagotovita barva in čvrstost skorje sira. Zorenje mora potekati vsaj 60 dni v naravno hladnih in vlažnih kleteh ali vsaj v prostorih, v katerih se zagotovijo taki okoljski pogoji, na policah iz lesa ali drugega ustreznega materiala. Temperatura pri zorenju mora biti med 5 °C in 15 °C, stopnja vlage pa mora nihati med 70 % in 98 %, da se zagotovijo pogoji, potrebni za pravilen razvoj naravne plesni, ki je tipična za sir „Castelmagno“. Sir se lahko med zorenjem krtači in/ali umiva z naravnimi proizvodi brez neposrednega barvnega učinka, da se prepreči razvoj nezaželene plesni in grinj. Na siru „Castelmagno“ je lahko dodatna oznaka „di alpeggio“, če mleko prihaja izključno od krav, koz in ovc, ki se hranijo na pašnikih z vsaj 90 % lokalnega rastlinja v obdobju med začetkom maja in koncem oktobra, če celoten proizvodni proces poteka na planinskih pašnikih in sirjenje poteka na nadmorski višini nad 1 000 metrov.

4.6 Povezava:

Naravni dejavniki so podnebni pogoji, ki so tipični za zadevno gorsko območje in vplivajo na kakovost krme, za katero je značilen alpski vonj, ter naravno zorenje proizvoda. Človeški faktor je nadaljevanje stoletne tradicije, vključno s tehničnimi vidiki dela, ki se je ohranila skozi čas in spoštuje uveljavljene prakse.

4.7 Nadzorni organ:

Nadzorni organ ustreza pogojem iz standarda EN 45011.

Naziv: INOQ — Istituto Nord Ovest Qualità Naslov: Piazza Carlo Alberto Grosso 82 12093 Moretta (Cuneo) CN ITALIA Tel. +39 0172911223 Faks +39 0172911320 E-naslov: —

4.8. Označevanje:

Poreklo je na proizvodu označeno z logotipom, natisnjenim na strani, ki se dotika dna kalupa za odcejanje sira. Preden se proizvod da na trg, se identifikacijska oznaka z oznako skladnosti „sventolina“ nalepi na sir, ki ustreza specifikaciji, na isti strani kot označba porekla. Označba porekla je sestavljena iz črke „C“, okrašene s skico alpskih vrhov na zgornjem delu in eliptično obliko kosa sira na sredini. Na voljo je v dveh merah: 11 × 12 cm za označevanje sirov s težo med 2 in 3 kg ter 15,3 × 16,3 cm za sire s težo med 3 in 7 kg.

Na etiketi sira „Castelmagno“, ki se v celoti proizvaja na nadmorski višini nad 600 metrov, je napis „prodotto della montagna“ (proizvedeno v gorah). Kadar proizvodnja mleka in sirjenje potekata na nadmorski višini nad 1 000 metrov, je namesto napisa „prodotto della montagna“ na etiketi sira z ZOP navedba „di alpeggio“. V primeru sira „Castelmagno prodotto della montagna“ je sventolina (oznaka skladnosti) modra. Pri siru „Castelmagno di alpeggio“ je na oznaki skladnosti s štirimi kraki, iz katerih je sestavljena, navedba „di alpeggio“; navedba „Castelmagno“ je zapisana v zeleni barvi maha in črke navedbe „di alpeggio“ znotraj oznake „Castelmagno“ merijo 6 mm. Na obeh oznakah je zapisano „crosta non edibile“ (skorja ni užitna).

Šele s takimi označbami in etiketo se lahko proizvod da na trg pod zaščiteno označbo porekla „Castelmagno“. Oznako skladnosti sestavlja okrogla etiketa iz papirja s premerom 18 cm in z izrezanimi štirimi kraki, na kateri je opisani motiv označbe porekla. Na označbah morajo biti zakonite navedbe ter navedba Denominazione di Origine Protetta „Castelmagno“ ter po potrebi dodatna navedba „prodotto della montagna“ ali „di alpeggio“. V primeru sira, ki se prodaja v razrezanih kosih ali predpakiran, morata biti označba porekla in identifikacijska oznaka vedno prepoznavni. Označevanje razrezanega ali predpakiranega proizvoda mora vključevati ime proizvajalca in zorilca ter biti v skladu z veljavnimi pravnimi določbami na področju označevanja in predstavljanja prehrambnih izdelkov ter v vsakem primeru zagotavljati stalno vidnost oznak, ki sestavljajo ZOP, in številko serije, da se zagotovi čim boljša sledljivost proizvoda.